સારી અને કર્તવ્યનિષ્ઠ વ્યક્તિની પ્રસંશા અને અનુસરણ કરવામાં કોઇ હરકત નથી. જે લોકો જાતે આદર્શોને પાળવાની હામ નથી ધરાવતા તેઓને આંધળી વ્યક્તિપૂજા વધુ ફાવે. બીજા કેટલાક દેખાદેખીથી તેવું કરે છે. આમ એક ગેરમાર્ગે દોરાતા ઘેટાંનું ટોળું ભેગું થાય છે. આ ટોળું અંતે ખાડામાં જ પડે તે સ્વાભાવિક છે. મોટે ભાગે લેભાગુ તત્ત્વો સમાજની આ માનસિકતાનો ગેરલાભ લે છે. તેનાથી સમાજ નબળો પડે છે. તેને બદલે ગુણોનું નિરપેક્ષ પૂજન કરીએ. સમાજમાં ગુણોનો વ્યાપ વધે, ગુણીજનોને કોઇ પક્ષપાત કે પૂર્વગ્રહ વિના સન્માન મળે. ઢોંગી ધૂતારાઓને પણ તેમનું યથાયોગ્ય સ્થાન બતાવી દેવામાં આવે તો જ મૂલ્યગ્રાહી સમાજનું નિર્માણ થશે.